Document ID: 32003D0881

32003D0881
L 328/26
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 11 декември 2003 година
относно ветеринарно-санитарните условия и изискванията за издаване на сертификати за внос на пчели (Apis mellifera и Bombus spp.) от някои трети страни и за отмяна на Решение 2000/462/ЕО
(нотифицирано под номер С(2003) 4623)
(текст от значение за ЕИП)
(2003/881/EО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 92/65/ЕИО на Съвета от 13 юли 1992 г. за определяне на ветеринарно-санитарните изисквания относно търговията и вноса в Общността на животни, сперма, яйцеклетки и ембриони, които не са предмет на ветеринарно-санитарните изисквания, определени в специалните правила на Общността, посочени в приложение А, раздел I към Директива 90/425/ЕИО (1), и по-специално член 17, параграф 2, буква б), член 18, параграф 1, първо тире и член 19, буква б),
като има предвид, че:
(1)
Решение 2000/462/ЕО на Комисията от 12 юли 2000 г. относно издаване на здравни сертификати при внос от трети страни на пчели/кошери, пчели-майки и пчелни рояци (2), определя условията за издаването на здравни сертификати за внос от трети страни, съгласно Директива 92/65/ЕИО.
(2)
Малкият кошерен бръмбар (Aethina tumida) е рядък паразит по медоносната пчела, който се е разпространил от няколко африкански държави към много други страни и създава големи проблеми в сектора на пчеларството. Досега не е открито ефективно и сигурно лечение срещу този паразит. Ако навлезе в Общността, малкият кошерен бръмбар ще наруши процеса на полинизация и по този начин ще представлява опасност за устойчивостта на сектора на пчеларството и от там за земеделието и околната среда.
(3)
Малкият кошерен бръмбар не фигурира все още в списъка на патогените на Международното бюро по епизоотии (МБЕ). Затова размерът на тази паразитна зараза в третите страни не е известен.
(4)
Кошерният акар Тropilaelaps (Тropilaelaps spp.) e рядък паразит по медоносната пчела, който се разпространява в различни трети страни и създава сериозни проблеми в сектора на пчеларството. Неговото навлизане на територията на Общността също може да има тежки последствия за устойчивостта на сектора на пчеларството.
(5)
Съгласно Регламент (ЕО) № 1398/2003, наличието на малкия кошерен бръмбар и на кошерния акар Тropilaelaps в Общността, чрез тяхното вписване в списъка на Директива 92/65/ЕИО, подлежи на задължително деклариране. До момента не е докладван нито един такъв случай.
(6)
Освен задължителното съобщаване за наличието на паразитите в Общността, необходимо е, в интерес на защитата на статута на Общността по отношение здравето на пчелите, да се предвидят допълнителни условия, които да се прилагат към вноса на пчели от някои трети страни, с цел да се ограничи опасността от навлизането на малкия кошерен бръмбар и на кошерния акар Тropilaelaps.
(7)
Контролните действия относно паразитната зараза с малкия кошерен бръмбар и кошерния акар Тropilaelaps са лесно осъществими само по отношение на пчели-майки с малък пчелен рояк, разположени в индивидуални клетки за пчели-майки. Следователно вносът на пчели и търтеи би трябвало да се ограничи до такъв вид пратки.
(8)
Не е установено обаче кошерният акар Тropilaelaps да може да заразява колонии на търтеи (Bombus spp.). Също така, към настоящия момент, заразяването на колонии на търтеи с малкия кошерен бръмбар е възможно да бъде констатирано само в експериментална среда и няма документ, който да сочи, че този паразит може да внесе зараза в колония на търтеи в естествена среда. Също така е необходимо да се уточни, че дори и да е възможно да се търгуват малки колонии търтеи, отгледани в наблюдаваната околна среда, в рамките на пчеларството вносът на пчели-търтеи от естествена среда е необходим за възпроизводствения процес. Като се отчита предходното, необходимо е да се разреши също така вносът на търтеи (Bombus spp.), при условие че става дума за малки партиди животни, възпроизведени и отгледани в контролирана околна среда в рамките на одобрено предприятие, което е признато за свободно от малкия кошерен бръмбар.
(9)
С цел да се изясни правото на Общността и продължаващата хармонизация на ветеринарно-санитарните изисквания, уреждащи вноса, необходимо е да се отмени Решение 2000/462/ЕО на Комисията и то да се замести с разпоредбите на настоящото решение, което ограничава издаването на лицензи за внос на пчели-майки (Apis mellifera) и пчели-търтеи (Bombus spp.) до такива, с ограничен брой пчели-работнички или малки колонии от търтеи (Bombus spp.), отглеждани в одобрени предприятия, при условия за контрол на околната среда.
(10)
Директива 96/93/ЕО на Съвета от 17 декември 1996 г. относно сертифицирането на животни и животински продукти (3) определя сертификационните стандарти, необходими, за да гарантират валидността на сертифицирането и да предотвратят измамите при сертифициране. Необходимо е да бъде установено, че правилата и принципите, прилагани от сертифициращия орган на третите страни предлагат гаранции, поне еквивалентни на тези, предвидени в посочената директива. Така например, важно е, единствено държавите, които фигурират в част I на Приложението към Решение 79/542/ЕИО на Съвета (4) да разполагат с разрешение за внос на пчели в Общността.
(11)
Мерките, предвидени с настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
1. Държавите-членки разрешават вноса на пчели (Apis mellifera и Bombus spp.), съгласно Директива 92/65/ЕИО, при спазване на следните условия:
-
пакетите пчели да произхождат от трети страни или от части от третите страни, изброени в част I на приложението към Решение 79/542/ЕИО;
-
партидите да са придружени със здравен сертификат, съответствуващ на образеца от приложение 1 и да удовлетворяват гаранциите, определени в споменатия образец;
-
пратките да се ограничават до най-много една пчела-майка и двадесет пчели-работнички, намиращи се в една индивидуална клетка за пчели-майки.
2. На мястото на посоченото местоназначение, където кошерите се подлагат на официален контрол, пчелите-майки се прехвърлят в нови клетки, преди да бъдат въведени в местните колонии.
3. Клетките, пчелите-работнички и останалия придружаващ пчелите-майки инвентар от третите страни по произход се изпращат в лаборатория, с цел установяване на наличие на малкия кошерен бръмбар, неговите яйца или неговите ларви и на кошерния акар Тropilaelaps. След тази лабораторна проверка целият инвентар се разрушава.
Член 2
Чрез дерогация от член 1, параграф 1, второ и трето тире, държавите-членки разрешават също така вноса на партиди търтеи (Bombus spp.), като това разрешение се ограничава само до една колония, съставена от най-много 200 възрастни индивида за контейнер, придружени със съответния здравен сертификат, отговарящ на образеца, представен в приложение II и удовлетворяващ гаранциите от посочения образец. При необходимост и чрез дерогация от член 1, параграфи 2 и 3, в този случай е достатъчно разрушаването на контейнера и на придружаващия инвентар на търтеите от третите страни по произход за периода на техния живот в колонията или непосредствено след нейния край.
Член 3
Отменя се Решение 2000/462/ЕО.
Член 4
Настоящото решение се прилага, считано от 27 декември 2003 година.
Член 5
Адресати на настоящото решение са държавите-членки.
Съставено в Брюксел на 11 декември 2003 година.

Labels: 0
3
5
6